b'\n_START_ARTICLE_\nTauro T \xc5\xbevaig\xc5\xbed\xc4\x97s\n_START_PARAGRAPH_\nTauro T \xc5\xbevaig\xc5\xbed\xc4\x97s yra jaunos (iki 10 milijon\xc5\xb3 met\xc5\xb3) ma\xc5\xbeos mas\xc4\x97s (iki 2 Saul\xc4\x97s masi\xc5\xb3) F, G, K, M spektrini\xc5\xb3 klasi\xc5\xb3 \xc5\xbevaig\xc5\xbed\xc4\x97s, dar skendin\xc4\x8dios duj\xc5\xb3 ir dulki\xc5\xb3 debesyse. Tai yra objektai, dar esantys \xc5\xbevaig\xc5\xbed\xc4\x97daros (gravitacinio traukimosi) stadijoje, art\xc4\x97jantys prie pagrindin\xc4\x97s sekos (t. y. j\xc5\xb3 centre dar nevyksta vandenilio virtimo heliu reakcijos). Spektruose stebime vandenilio, kalcio, gele\xc5\xbeies emisijos linijas, taip pat li\xc4\x8dio pertekli\xc5\xb3, lyginant su pagrindin\xc4\x97s sekos \xc5\xbevaig\xc5\xbed\xc4\x97mis. Litis yra efektyviai ardomas evoliucijos eigoje (daugiau nei 2,5 milijon\xc5\xb3 kelvino laipsni\xc5\xb3 prisijungdamas proton\xc4\x85 jis lengvai virsta beriliu, kuris greit skyla \xc4\xaf du helio atomus). \xc5\xa0i\xc5\xb3 objekt\xc5\xb3 spindesys gali neperiodi\xc5\xa1kai kisti. HR diagramoje jie yra i\xc5\xa1sid\xc4\x97st\xc4\x99 de\xc5\xa1iniau ir vir\xc5\xa1 pagrindin\xc4\x97s sekos. \xc5\xa0ios \xc5\xbevaig\xc5\xbed\xc4\x97s dar kartais vadinamos Orionid\xc4\x97mis arba Ve\xc5\xbe\xc4\x97jo RW tipo \xc5\xbevaig\xc5\xbed\xc4\x97mis. J\xc5\xb3 grup\xc4\x97s pavadinimas duotas pagal pirmosios rastos tokio tipo \xc5\xbevaig\xc5\xbed\xc4\x97s (Tauro T) vard\xc4\x85._NEWLINE_Tauro T \xc5\xbevaig\xc5\xbed\xc5\xbei\xc5\xb3 analogai didesni\xc5\xb3 masi\xc5\xb3 srityje (2-8 Saul\xc4\x97s masi\xc5\xb3 objektai) yra vadinamos Herbigo Ae/Be \xc5\xbevaig\xc5\xbed\xc4\x97s. Didesni\xc5\xb3 masi\xc5\xb3 (>8 Saul\xc4\x97s masi\xc5\xb3) \xc5\xbevaig\xc5\xbed\xc5\xbei\xc5\xb3 iki pagrindin\xc4\x97s sekos nerandame, nes jos evoliucionuoja labai greitai, ir kai mes jas pastebime (t. y. praret\xc4\x97ja ir dalinai i\xc5\xa1sisklaido jas supantis tankus dulki\xc5\xb3 duj\xc5\xb3 debesis), j\xc5\xb3 centre jau dega vandenilis, taigi jos jau yra pagrindin\xc4\x97s sekos objektai.'